Document ID: 32008R1213

KOMISIJAS REGULA (EK) Nr. 1213/2008
(2008. gada 5. decembris)
par saskaņotu Kopienas daudzgadu kontroles programmu, kas paredzēta 2009., 2010. un 2011. gadam, lai nodrošinātu atbilstību maksimāli pieļaujamajiem pesticīdu atlieku līmeņiem augu un dzīvnieku izcelsmes pārtikā un uz tās virsmas un novērtētu šo atlieku iedarbību uz patērētājiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2005. gada 23. februāra Regulu (EK) Nr. 396/2005, ar ko paredz maksimāli pieļaujamos pesticīdu atlieku līmeņus augu un dzīvnieku izcelsmes pārtikā un barībā un ar ko groza Padomes Direktīvu 91/414/EEK (1), un jo īpaši tās 29. pantu,
tā kā:
(1)
Saskaņā ar Direktīvu 76/895/EEK, 86/362/EEK, 86/363/EEK un 90/642/EEK Komisija pieņēma ieteikumus par saskaņotu Kopienas uzraudzības programmu attiecībā uz pesticīdu atliekām labībā un uz tās un citos noteiktos augu izcelsmes produktos un uz tiem. 2008. gada 1. septembrī šīs direktīvas aizstāja Regula (EK) Nr. 396/2005. Saskaņā ar šo regulu Kopienas kontroles programmā attiecībā uz pesticīdu atliekām ir jāietver dzīvnieku izcelsmes pārtika līdzās augu izcelsmes pārtikai, un šai programmai ir jākļūst par saistošu tiesību aktu. Tādēļ tā ir jāpieņem kā regula. Tai nav jāskar Padomes 1996. gada 29. aprīļa Direktīva 96/23/EK, ar ko paredz pasākumus, lai kontrolētu noteiktas vielas un to atliekas dzīvos dzīvniekos un dzīvnieku izcelsmes produktos, un ar ko atceļ Direktīvu 85/358/EEK un Direktīvu 86/469/EEK, kā arī Lēmumu 89/187/EEK un Lēmumu 91/664/EEK (2).
(2)
Kopienā trīsdesmit pārtikas produkti nodrošina svarīgākās uztura sastāvdaļas. Tā kā pesticīdu lietojums būtiski mainās ik pa trim gadiem, tie ir jākontrolē minētajos trīsdesmit pārtikas produktos vairākos triju gadu ciklos, lai varētu novērtēt to iedarbību uz patērētājiem un Kopienas tiesību aktu piemērošanu.
(3)
Pamatojoties uz binomiālu varbūtības sadalījumu, var aprēķināt, ka, izanalizējot 642 paraugus, ar vairāk nekā 99 % ticamību var noteikt paraugu, kurā pesticīdu atlieku daudzums pārsniedz kvantitatīvās noteikšanas robežu (KNR), ja ne mazāk kā 1 % produktu satur atlieku daudzumu, kas pārsniedz šo robežu. Šo paraugu ņemšana jāuztic dalībvalstīm, vienmērīgi sadalot paraugu skaitu atbilstoši iedzīvotāju skaitam tā, lai paņemtu ne mazāk kā 12 viena produkta paraugus gadā.
(4)
Ja pesticīda atlieku definīcijā iekļautas citas darbīgās vielas - metabolītu vai sadalīšanās produktu atliekas -, par šiem metabolītiem ir jāinformē atsevišķi.
(5)
Vadlīnijas par metodes apstiprināšanu un pesticīdu atlieku analīzes kvalitātes kontroles procedūrām pārtikā un barībā (“Method Validation and Quality Control Procedures for Pesticide Residue Analysis in food and feed”) ir publicētas Komisijas tīmekļa vietnē (3).
(6)
Paraugu ņemšanas procedūrām jāpiemēro Komisijas 2002. gada 11. jūlija Direktīva 2002/63/EK, ar ko nosaka Kopienas paraugu ņemšanas metodes pesticīdu atlieku oficiālajai kontrolei augu un dzīvnieku izcelsmes produktos un uz to virsmas un ar ko atceļ Direktīvu 79/700/EEK (4), un kurā iekļautas apkopotas paraugu ņemšanas metodes un procedūras, ko ieteikusi Pārtikas kodeksa komisija.
(7)
Ir arī jānovērtē, vai maksimāli pieļaujamie atlieku līmeņi zīdaiņu barībā ir noteikti saskaņā ar 10. pantu Komisijas 2006. gada 22. decembra Direktīvā 2006/141/EK par mākslīgajiem maisījumiem zīdaiņiem un mākslīgajiem papildu ēdināšanas maisījumiem zīdaiņiem, un ar ko groza Direktīvu 1999/21/EK (5) un ar 7. pantu Komisijas 2006. gada 5. decembra Direktīvā 2006/125/EK (6) 7. pantu par apstrādātu graudaugu pārtiku un bērnu pārtiku zīdaiņiem un maziem bērniem.
(8)
Ir jānovērtē iespējamā pesticīdu kopējā, kumulatīvā un sinerģiskā ietekme. Novērtējums jāsāk ar dažiem organofosfātiem, karbamātiem, triazoliem un piretroīdiem, kā norādīts I pielikumā.
(9)
Līdz katra gada 31. augustam dalībvalstis iesniedz informāciju par iepriekšējo kalendāro gadu.
(10)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Dalībvalstis 2009., 2010. un 2011. gadā ņem un analizē I pielikumā noteiktos produkta/pesticīda atlieku kombināciju paraugus.
Katra produkta paraugu skaitam jāatbilst II pielikumā noteiktajam skaitam.
2. pants
1. Paraugu partiju ņem izlases kārtā.
Ievākšanas procedūrai un vienību skaitam jāatbilst Direktīvā 2002/63/EK noteiktajām prasībām.
2. Ņemto un analizēto paraugu skaitā ir vismaz:
a)
desmit tādas zīdaiņu barības paraugi, kuras pamatā lielākoties ir dārzeņi, augļi vai graudaugi;
b)
viens bioloģiskās lauksaimniecības izcelsmes produktu paraugs (ja pieejams) atbilstoši bioloģisko produktu tirgus daļai katrā dalībvalstī.
3. pants
1. Dalībvalstis iesniedz 2009., 2010. un 2011. gadā pārbaudīto paraugu analīzes rezultātus līdz attiecīgi 2010., 2011. un 2012. gada 31. augustam.
Papildus šiem rezultātiem dalībvalstis sniedz šādu informāciju:
a)
izmantotās analītiskās metodes un sasniegtos nosakāmos līmeņus saskaņā ar vadlīnijām par metodes apstiprināšanu un pesticīdu atlieku analīzes kvalitātes kontroles procedūrām pārtikā un barībā;
b)
valstu un kopienas kontroles programmās piemēroto noteikšanas robežu;
c)
sīkus datus par to analītisko laboratoriju akreditācijas statusu, kuras piedalās kontrolēs;
d)
sīkus datus par veiktajiem izpildes pasākumiem, ja to atļauj attiecīgās valsts tiesību akti;
e)
MAL pārsniegšanas gadījumā paziņojumu par iespējamiem iemesliem, kāpēc MAL tika pārsniegti, un jebkādus atbilstīgus apsvērumus par riska pārvaldības iespējām.
2. Ja pesticīdu atlieku definīcijā iekļautas darbīgās vielas, metabolīti un/vai sadalīšanās vai reakciju produkti, dalībvalstis informē par analīzes rezultātiem saskaņā ar juridisko atlieku definīciju. Nepieciešamības gadījumā katra atlieku definīcijā minētā galvenā izomēra vai metabolīta rezultātus iesniedz atsevišķi.
4. pants
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2008. gada 5. decembrī

Labels: 17
20
0
3
6
15